
INFORMATĪVAIS ZIŅOJUMS[footnoteRef:1] [1: Deklasificēšanas pamatojums: KEM 26.03.2026. vēstule Nr.1-13/791
] 

[bookmark: _Hlk38062640]“Par Ministru kabineta 2020. gada 26. marta protokollēmuma Nr. 18 4.§ “Par emisijas kvotu nodošanas termiņa pagarināšanu Latvijas gaisa kuģa operatoriem Eiropas Savienības emisijas kvotu tirdzniecības sistēmas ietvaros” 2. punktā dotā uzdevuma izpildi”

Informatīvais ziņojums “Par Ministru kabineta 2020. gada 26. marta protokollēmuma Nr. 18 4.§ “Par emisijas kvotu nodošanas termiņa pagarināšanu Latvijas gaisa kuģa operatoriem Eiropas Savienības emisijas kvotu tirdzniecības sistēmas ietvaros” 2. punktā doto uzdevumu izpildi” (turpmāk – Ziņojums) ir sagatavots saskaņā ar Ministru kabineta (turpmāk – MK) 2020. gada 26. marta protokollēmuma Nr. 18 4.§ “Par emisijas kvotu nodošanas termiņa pagarināšanu Latvijas gaisa kuģa operatoriem Eiropas Savienības emisijas kvotu tirdzniecības sistēmas ietvaros” (turpmāk – protokollēmums) 3. punktu, kurš paredz konceptuālu atbalstu Eiropas Savienības Emisiju turdzniecības sistēmā (turpmāk – ES ETS) darbojošiem Latvijas gaisa kuģu operatoriem 2019. gada emisiju kvotu nodošanas termiņa pagarināšanai un soda sankciju nepiemērošanai līdz brīdim, kad noslēgušās protokollēmuma 2. punktā minētās sarunas.
Protokollēmums tika sagatavots, pamatojoties uz AS “Air Baltic Corporation” (reģ. Nr. 40003245752) 2020. gada 18. marta vēstuli Nr. 719/03/20, kurā, ievērojot ekonomiski nestabilo situāciju, kas radusies saistībā ar MK 2020. gada 14. martā apstiprināto rīkojumu Nr. 105 “Grozījumi Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu”” (turpmāk – Rīkojums) izpildi, tika lūgts rast iespēju uz vienu gadu atlikt likumā Par piesārņojumu (turpmāk – likums) noteikto pienākumu līdz 2020. gada 30. aprīlim nodot 2019. gada emisijas kvotas (t.i., līdz 2021. gada 30. aprīlim), nepiemērojot sankcijas par minēto saistību atlikšanu.
Protokollēmums ietvēra pilnvarojumu Satiksmes ministrijai sadarbībā ar Vides aizsardzības un reģionālās attīstības minsitriju (turpmāk – VARAM) un Ārlietu ministriju, vest sarunas ar Eiropas Komisiju (turpmāk – EK) un citām Eiropas Savienības (turpmāk – ES) dalībvalstīm par iespēju Latvijas gaisa kuģu operatoriem, kas darbojas ES ETS, nodot emisijas kvotas par 2019. gadu vienu gadu vēlāk, ņemot vērā noteikto ārkārtas situāciju valstī saistībā ar Covid-19 izraisīto krīzi. 
Ziņojuma mērķis ir sniegt informāciju par protokollēmuma 2. punktā dotā uzdevuma izpildi.
Informatīvais ziņojums satur izklāstu par VARAM un Satiksmes minsitrijas veiktajām darbībām un turpmāko rīcību.



1. Situācijas apraksts

1.1. Ministru kabineta noteiktie ierobežojumi starptautiskiem pasažieru pārvadājumiem Covid-19 dēļ
MK 2020. gada 14. martā izdeva rīkojumu Nr. 105 “Grozījumi Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu”” (turpmāk – Rīkojums), kura 4.16. apakšpunkts nosaka ar 2020. gada 17. martu atcelt starptautiskos pasažieru pārvadājumus caur lidostām, ostām, ar autobusiem un dzelzceļa transportu, izņemot pasažieru pārvadājumus ar valsts gaisa kuģiem un militāro transportu.
Atsaucoties uz Rīkojuma radītajām ekonomiskajām sekām, AS “Air Baltic Corporation” vērsās pie VARAM ar lūgumu rast iespēju uz vienu gadu atlikt tam uzlikto pienākumu līdz 2020. gada 30. aprīlim nodot 2019.gada emisijas kvotas  (t.i., līdz 2021. gada 30. aprīlim), nepiemērojot sankcijas par minēto saistību atlikšanu.
Savukārt, MK 2020. gada 7. aprīļa rīkojums Nr. 161 “Grozījumi Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu”” pagarina izsludināto ārkārtējo situāciju Latvijā līdz 2020. gada 12. maijam, saglabājot nosacījumus attiecībā uz pasažieru pārrobežu pārvadājumu nodrošināšanas ierobežojumiem.

1.2. ES ETS operatoru emisijas kvotu nodošanas saistības
Saskaņā ar likuma 2. pielikuma otro sadaļu ES ETS iekļauj gaisa kuģu lidojumus, kurus no lidlauka vai uz lidlauku, kas atrodas ES dalībvalsts teritorijā, veic gaisa kuģa operators (persona, kas veic gaisa pārvadājumus un ekspluatē gaisa kuģi laikā, kad tas veic likuma 2.pielikumā noteikto aviācijas darbību, vai arī, ja šī persona nav zināma vai gaisa kuģa īpašnieks to nav norādījis, - gaisa kuģa īpašnieks).
Latvijā ir divi gaisa kuģu operatori, kas darbojas ES ETS: AS “Air Baltic Corporation” (reģ. Nr. 40003245752) un SIA “Smartlynx Airlines” (reģ. Nr. 40003056133).
Atbilstoši ikgadējiem emisijas kvotu piešķīrumiem, ES ETS ietvaros, AS “Air Baltic Corporation” ir pārskaitītas bezmaksas emisijas kvotas 2019. gadā – 189 706 (saskaņā ar iesniegto siltumnīcefekta gāzu emisiju ziņojumu norādītais emisiju apjoms par 2019. gadu ir 415 031 tCO2), savukārt SIA “Smartlynx Airlines” ir pārskaitītas bezmaksas emisijas kvotas 2019. gadā – 9 162 (saskaņā ar iesniegto siltumnīcefekta gāzu emisiju ziņojumu norādītais emisiju apjoms par 2019. gadu ir 1 326 tCO2).
Saskaņā ar likuma 32.3 panta pirmo daļu[footnoteRef:2] gaisa kuģa operatoram jāveic monitorings likuma 45. pantā noteiktajā kārtībā un katru gadu līdz 30. aprīlim jānodod emisijas kvotas, kas atbilst iepriekšējā kalendārajā gadā gaisa kuģa emitētajam siltumnīcefekta gāzu apjomam, pārskaitot tās no sava konta emisijas reģistrā uz Eiropas Savienības kvotu dzēšanas kontu un vienlaikus nodrošinot šo emisijas kvotu dzēšanu emisijas reģistrā.  [2:  tiesību norma atbilst Eiropas Parlamenta un Padomes 2003. gada 13. oktobra Direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK (turpmāk – ETS Direktīva) 12. panta trešai daļai.] 

Ja Valsts vides dienests pēc VSIA “Latvijas Vides, ģeoloģijas un meteoroloģijas centrs” informācijas par gaisa kuģu operatoriem, kuri paredzētajā termiņā nav nodevuši emisijas kvotas vai nav nodevuši tās noteiktajā apjomā, saņemšanas konstatē, ka gaisa kuģa operators likuma 32.2 panta pirmajā daļā minētās emisijas kvotas nav nodevis paredzētajā termiņā vai nav nodevis tās noteiktajā apjomā, tas pieņem lēmumu, kurā nosaka gaisa kuģa operatoram pienākumu:
1) nodot tādu emisijas kvotu apjomu, kas nosedz nenodoto emisijas kvotu apjomu;
2) veikt maksājumu par likuma 32.2 panta pirmajā daļā minēto emisijas kvotu nenodošanu paredzētajā termiņā vai noteiktajā apjomā.
Maksājuma likmi par vienu emitēto tonnu oglekļa dioksīda (CO2) ekvivalenta Valsts vides dienests aprēķina, ievērojot šādus nosacījumus:
1) maksājuma bāzes likme, sākot ar 2013. gada 1. janvāri, ir 100 euro par katru emitēto tonnu oglekļa dioksīda (CO2) ekvivalenta, par kuru nav veikta emisijas kvotu nodošana;
2) maksājuma likme katru gadu tiek palielināta, ņemot vērā ES Statistikas biroja tīmekļvietnē pieejamo informāciju par iepriekšējā kalendārā gada Eiropas patēriņa cenu indeksu, kas ir noteikts saskaņā ar Eiropas Padomes 1995. gada 23. oktobra regulu Nr. 2494/95 par saskaņotajiem patēriņa cenu indeksiem.
Ņemot vērā augstāk minētos nosacījumus maksājuma likme par 2019. gada nenodoto emisijas kvotu apjomu ir 106,14 euro par katru nenodoto emisijas kvotu.
Gadījumā, ja gaisa kuģa operatoriem, lai nodrošinātu saistību izpildi būs nepieciešams iegādāties emisijas kvotas, tad tās cena šobrīd ir svārstīga. Emisijas kvotas cena, galvenokārt, balstās uz piedāvājumu un pieprasījumu tirgū, taču reaģē arī uz dažādām norisēm gan enerģētikas sektorā Eiropā, gan laikapstākļiem, gan notikumiem un lēmumiem starptautiskās (t.sk. ES līmenī) sarunās par klimata pārmaiņām, gan atsevišķu valstu paziņojumiem, gan arī šobrīd esošo Covid-19. Emisijas kvotas vidējā cena 2020. gada janvārī bija ~24,4 euro, februārī vidējā cena bija ~23,9 euro un martā vidējā cena bija ~19,87 euro (marta otrajā pusē bija vērojams būtisks emisijas kvotas cenu kritums sasniedzot ~16 euro (zemākais līmenis kopš 2018. gada novembra sākuma)). Arī aprīļa pirmās puses vidējā emisijas kvotas cena ir zemāka nekā iepriekšējos mēnešos, t.i. ~19,5 euro apmērā.
Likums neparedz nosacījumus attiecībā uz ārkārtas gadījumiem jeb force majeure. Papildus ir jāņem vērā, ka ES ETS ir ES līmeņa sistēma. Līdz ar to nacionālā līmenī nav iespējams patvaļīgi piemērot nosacījumus, kas neatbilst ES regulatīvajam ietvaram.

2. Līdzšinējo sarunu rezultāts

Satiksmes ministrs jautājumu uzrunāja 2020. gada 16. marta ES dalībvalstu transporta ministru video sanāksmē un attiecīgi 2020. gada 18. martā nekavējoties tika nosūtīts e-pasts ar Latvijas ierosinājumu pagarināt emisijas kvotu nodošanas termiņu ES dalībvalstu transporta nozares atašejiem.
2020. gada 27. martā notika neformāla ekspertu viedokļu apmaiņa (telekonference) par ETS Direktīvā noteikto ikgadējo emisijas pārskatu savlaicīgu iesniegšanu. Sanāksmes laikā vairākas ES dalībvalstis (Horvātija, Īrija, Latvija, Itālija, Nīderlande, Polija, Portugāle, Spānija, Slovēnija) uzsvēra paredzamās grūtības gaisa kuģa operatoriem laikus nodot emisijas kvotas un aicināja EK meklēt risinājumus, piemēram, atliekot emisijas kvotu nodošanu par gadu. Tomēr EK atsaucoties uz 26. marta paziņojumu[footnoteRef:3] uzsvēra nepieciešamību ievērot ES ETS direktīvā noteiktos termiņus un, ka grozījumi tiesību aktos netiek plānoti. [3:  Eiropas Komisijas 2020. gada 26. marta paziņojums: https://ec.europa.eu/clima/news/emissions-reporting-eu-emissions-trading-system-and-information-release-verified-emissions-data_en] 

Uz rakstisku pieprasījumu EK Transporta un Mobilitātes ģenerāldirektorāts nebija gatavs atbildēt, pamatojot to ar darba turpināšanos pie atbalsta pasākumiem aviācijas nozarei plašākajā nozīmē un, kamēr tas nav pabeigts, iespējama tikai neformāla komunikācija, kā arī to, ka atbildīgais par šo jautājumu ir Klimata ģenerāldirektorāts.
2020. gada 2. aprīlī notika saruna ar EK Mobilitātes un transporta ģenerāldirektorāta (DG MOVE) Aviācijas direktorāta vienu no vadītājiem, kuras laikā tika norādīts, ka lielākā daļa gaisa kuģu operatoru (80-90 %) emisiju kvotas ir jau iegādājušies un šajā aspektā netiek saskatītas problēmas ne no gaisa kuģu operatoru, ne to apvienojošo lobiju puses. Tika akcentēts, ka emisijas kvotas cena Covid-19 laikā ir samazinājusies.
2020. gada 7. aprīlī notika EK Klimata pārmaiņu komitejas 3. ekspertu darba gupas sanāksme, kuras ietvaros notika ekspertu viedokļu apmaiņa. Sanāksmes laikā EK eksperti uzsvēra, ka 30. aprīlis emisijas kvotu nodošanai ir “skaidra līnija”. Neskatoties uz to Horvātijas, Portugāles, Itālijas, Bulgārijas un Latvijas pārstāvji tomēr akcentēja emisijas kvotu nodošanas termiņa atlikšanu gaisa kuģu operatoriem. Savukārt Spānijas, Dānijas, Beļģijas, Čehijas, Īrijas, Lietuvas un Maltas pārstāvji norādīja, ka saņemti individuāli lūgumi no gaisa kuģu operatoriem, bet valstis neuzstāj, ka būtu jāatliek emisijas kvotu nodošanas termiņš. Luksemburgas, Austrijas, Zviedrijas, Slovēnijas, Austrijas, Somijas un Ungārijas pārstāvji norādīja, ka neparedz problēmas ar emisijas kvotu nodošanu.
Tāpat arī saņemtie signāli  no Eiropas Parlamenta, neliecina par atbalstu šai iniciatīvai, kas ir būtiski, ņemot vērā Eiropas Parlamenta lomu koplēmuma procedūrā.

3. Turpmākā rīcība

Ievērojot Ziņojuma 1. un 2. sadaļā sniegto informāciju ir secināms, ka EK neplāno veikt pasākumus attiecībā uz emisijas kvotu nodošanas termiņa pagarināšanu, t.i. emisijas kvotas gaisa kuģu operatoriem ir jānodod līdz 30. aprīlim.
Uzklausot citu ES dalībvalstu viedokļus,  secināms, ka Latvijas iniciatīva par emisijas kvotu nodošanas termiņa pagarināšanu negūst ES dalībvalstu  vairākuma atbalstu, t.sk no valstīm, kurās gaisa satiksme ir būtiska tautsaimniecības sastāvdaļa. 
Līdz ar to ir uzskatāms, ka sarunas starp Latvijas institūcijām un EK, un ES dalībvalstīm par emisiju kvotu nodošanas termiņa pagarināšanu ir noslēgušās un nav rasta ES līmeņa vienošanās par emisiju kvotu nodošanas termiņa pagarinājumu.
Ņemot vērā, ka emisijas kvotu nodošanas termiņš ir 30. aprīlis un, lai neradītu riskus Latvijas gaisa kuģu operatoriem attiecībā uz maksājumu par likuma 32.2 panta pirmajā daļā minēto emisijas kvotu nenodošanu paredzētajā termiņā vai noteiktajā apjomā veikšanu, VARAM aicina Latvijas gaisa kuģu operatorus (AS “Air Baltic Corporation” un SIA “Smartlynx Airlines”), uz kuriem attiecas ES ETS prasības, nodot emisijas kvotas ETS Direktīvā noteiktajā kārtībā un termiņā.

